Urd
Urd var en storm, der ramte Danmark i juledagene 2016. Lavtrykket, der skabte stormen, passerede Færøerne den 26. december og gav her en ny rekord i vindstød på 78,6 m/s på Norðadalsskarð. Herefter bevægede lavtrykket sig ind over Mellemskandinavien.
I Danmark nåede middelvinden op på stormstyrke langs den jyske vestkyst i mange timer den 26. december. Den højeste middelvind blev målt i Thorsminde med 29,4 m/s og med vindstød samme sted på 37,8 m/s. Dagen efter aftog vinden, men på Bornholm måltes der dog i morgentimerne middelvind på 26 m/s.
Urd medførte ingen personskader, men derimod en del materielle skader, som bl.a. blev skabt af stormflod flere steder. Stormrådet erklærede stormflod i Avedøre-området, ved Nordsjælland og ned til Kalundborg inklusive Isefjord og Roskilde Fjord, ligesom der også blev erklæret stormflod fra Thyborøn Kanal til Blokhus.
De kraftige vindforhold skabte trafikale problemer for juletrafikken, idet flere broer lukkede i korte perioder, og nedfaldne køreledninger medførte forsinkelser i togtrafikken.
Det var Norge, der navngav stormen Urd, da de først udstedte stormvarsel. Efter aftale får stormene det samme navn i Danmark, Norge og Sverige.